อย.เผย ประชาชนให้ความสนใจยื่นแสดงความประสงค์หลังเปิดนิรโทษผู้ถือครองกัญชา
เลขาธิการคณะกรรมการอาหารและยา เปิดเผย ประชาชนให้ความสนใจยื่นแสดงความประสงค์หลังเปิดนิรโทษผู้ถือครองกัญชา ย้ำการออกกฎหมายเพื่อคลายล็อคใช้ประโยชน์ทางการแพทย์ ไม่ได้อนุญาตปลูกเสรี             นพ.ธเรศ กรัษนัยรวิวงค์ (กัด-สะ-ไน-ระ-วิ-วง) เลขาธิการคณะกรรมการอาหารและยา หรือ อย. เปิดเผยหลังมีการออกประกาศนิรโทษกัญชาทั่วประเทศ ซึ่งมีผลตั้งแต่วันที่ 27 กุมภาพันธ์ที่ผ่านมาว่า มีการสอบถามข้อมูลเข้ามายังสายด่วน อย.ประมาณ 848 สาย มีผู้ที่เข้ามาสอบถามข้อมูลกับทาง อย.โดยตรง ประมาณ 30 ราย และมีผู้ป่วยเข้ามาแจ้งความประสงค์ขอครอบครอง 4 ราย ซึ่งภาพรวมถือว่าประชาชนให้ความสนใจ ซึ่งถือเป็นสิ่งที่ดีสำหรับผู้ที่ต้องใช้กัญชาเพื่อประโยชน์ทางการแพทย์ หรือการวิจัยทางการแพทย์ และยังได้เห็นสภาพและปริมาณว่าขณะนี้มีการใช้กัญชาทางการแพทย์นอกระบบ เพื่อจะได้เตรียมระบบการรองรับตามกฎหมาย สำหรับบุคคลที่มีสิทธิในการแจ้งการมีไว้ในครอบครองกัญชาประกอบด้วย กลุ่มที่เป็นหน่วยงานภาครัฐ มหาวิทยาลัย สถาบันการศึกษาเอกชน ผู้ประกอบวิชาชีพทางการแพทย์ วิสาหกิจชุมชน สหกรณ์การเกษตร วิสาหกิจเพื่อสังคม หรือผู้โดยสารระหว่างประเทศ เป็นต้น อีกกลุ่มคือกลุ่มผู้ป่วยที่ต้องมีใบรับรองแพทย์ สำหรับการรักษาโรค กลุ่มสุดท้ายกฎหมายใช้คำว่าบุคคลอื่น ซึ่งสามารถเข้ามาแจ้งความประสงค์ที่ต้องมีวัตถุประสงค์ทางการแพทย์เท่านั้น เมื่อแจ้งแล้วให้กัญชานั้นตกเป็นของกระทรวงสาธารณสุขเพื่อนำไปทำลายหรือใช้ประโยชน์ โดยบุคคลที่มีสิทธิในการแจ้งการมีไว้ในครอบครองสามารถดำเนินการได้ถึงวันที่ 19 พฤษภาคมซึ่งคงไม่มีการขยายระยะเวลาออกไป   เลขาธิการคณะกรรมการอาหารและยา เปิดเผยด้วยว่าขณะนี้ภาคส่วนต่างๆได้เตรียมการในเรื่องของการขึ้นทะเบียน ขออนุญาตปลูกและผลิตกัญชาเป็นยาหรือทำการวิจัย เพื่อกำหนดว่าโรคใดบ้างที่สามารถใช้สารจากกัญชาทำการรักษาได้เพิ่มเติมจากที่กรมการแพทยืกำหนดไว้ แต่จะต้องย้ำเตือนว่าขณะนี้เป็นเรื่องของการคลายล็อคให้สามารถนำกัญชามาใช้ประโยชน์ทางการแพทย์เท่านั้น ไม่ได้อนุญาตให้มีการปลูกอย่างเสรี ผู้ที่มีความประสงค์จะปลูกจะต้องรวมกลุ่มดำเนินการตามขั้นตอนที่กฎหมายกำหนดเท่านั้น